**2021. GADA GROZĪJUMI PIELIKUMĀ, KAS PIEVIENOTS 1973. GADA STARPTAUTISKAJAI KONVENCIJAI PAR PIESĀRŅOJUMA NOVĒRŠANU NO KUĢIEM, KURA GROZĪTA AR 1978. GADA PROTOKOLU**

***MARPOL* I pielikuma grozījumi**

**(Aizliegums kuģiem Arktikas ūdeņos izmantot smago degvielu un to pārvadāt izmantošanai kā degvielu)**

**(Rezolūcija MEPC.329(76))**

**REZOLŪCIJA MEPC.329(76)**

**(pieņemta 2021. gada 17. jūnijā)**

**GROZĪJUMI PIELIKUMĀ, KAS PIEVIENOTS 1973. GADA STARPTAUTISKAJAI KONVENCIJAI PAR PIESĀRŅOJUMA NOVĒRŠANU NO KUĢIEM, KURA GROZĪTA AR 1978. GADA PROTOKOLU**

***MARPOL* I pielikuma grozījumi**

**(Aizliegums kuģiem Arktikas ūdeņos izmantot smago degvielu un to pārvadāt izmantošanai kā degvielu)**

JŪRAS VIDES AIZSARDZĪBAS KOMITEJA,

ATSAUCOTIES uz Konvencijas par Starptautisko Jūrniecības organizāciju 38. panta a) punktu, kas attiecas uz Jūras vides aizsardzības komitejas funkcijām, kuras tai ir piešķirtas ar starptautiskajām konvencijām par jūras piesārņojuma no kuģiem novēršanu un kontroli;

ATSAUCOTIES ARĪ uz 1973. gada Starptautiskās konvencijas par piesārņojuma novēršanu no kuģiem, kas grozīta ar 1978. gada protokolu (*MARPOL*), 16. pantu, kurā noteikta grozījumu procedūra un Organizācijas attiecīgajai iestādei tiek uzlikts pienākums izskatīt un pieņemt minētās konvencijas grozījumus;

IZSKATĪJUSI savā septiņdesmit sestajā sesijā ierosinātos grozījumus *MARPOL* I pielikumā attiecībā uz aizliegumu kuģiem Arktikas ūdeņos izmantot smago degvielu un to pārvadāt izmantošanai kā degvielu, kas tika izplatīti saskaņā ar *MARPOL* 16. panta 2. punkta a) apakšpunktu,

1. PIEŅEM saskaņā ar *MARPOL* 16. panta 2. punkta d) apakšpunktu *MARPOL* I pielikuma grozījumus, kuru teksts ir izklāstīts šīs rezolūcijas pielikumā;

2. NOSAKA saskaņā ar *MARPOL* 16. panta 2. punkta f) apakšpunkta iii) daļu, ka grozījumus uzskata par apstiprinātiem 2022. gada 1. maijā, ja līdz šim datumam vismaz viena trešdaļa Pušu vai tās Puses, kuru kopējais tirdzniecības flotes apjoms ir vismaz 50 % no pasaules tirdzniecības flotes bruto tilpības, nav paziņojušas Organizācijai, ka iebilst pret šiem grozījumiem;

3. AICINA Puses ņemt vērā to, ka saskaņā ar *MARPOL* 16. panta 2. punkta g) apakšpunkta ii) daļu minētie grozījumi stājas spēkā 2022. gada 1. novembrī pēc to apstiprināšanas saskaņā ar 2. punktu iepriekš tekstā;

4. LŪDZ ģenerālsekretāram saskaņā ar *MARPOL* 16. panta 2. punkta e) apakšpunktu nosūtīt šīs rezolūcijas un tās pielikumā iekļauto grozījumu teksta apliecinātas kopijas visām *MARPOL* Pusēm;

5. LŪDZ ARĪ ģenerālsekretāram šīs rezolūcijas un tās pielikuma kopijas nosūtīt arī tiem Organizācijas biedriem, kas nav *MARPOL* Puses.

PIELIKUMS

***MARPOL* I PIELIKUMA GROZĪJUMI**

**(Aizliegums kuģiem Arktikas ūdeņos izmantot smago degvielu un to pārvadāt izmantošanai kā degvielu)**

1. 9. nodaļas nosaukumu groza šādi:

“9. nodaļa. Īpašas prasības attiecībā uz naftas produktu izmantošanu un pārvadāšanu polārajos ūdeņos”.

2. 9. nodaļā pēc 43. noteikuma ievieto jaunu 43.A noteikumu šādā redakcijā:

“**43.A noteikums**

*Īpašas prasības attiecībā uz naftas produktu izmantošanu un pārvadāšanu Arktikas ūdeņos*

1. Izņemot kuģus, kas iesaistīti kuģu drošības nodrošināšanā vai meklēšanas un glābšanas darbos, un kuģus, kas paredzēti gatavībai un reaģēšanai naftas noplūdes gadījumā, kuģiem ir aizliegts izmantot šā pielikuma 43.1.2. noteikumā uzskaitītos naftas produktus un pārvadāt tos kā degvielu Arktikas ūdeņos, kas noteikti šā pielikuma 46.2. noteikumā, sākot ar 2024. gada 1. jūliju.

2. Neatkarīgi no šā noteikuma 1. punkta prasībām kuģiem, uz kuriem attiecas šā pielikuma 12.A noteikums vai Polārā kodeksa II-A daļas 1. nodaļas 1.2.1. noteikums, kuģiem ir aizliegts izmantot šā pielikuma 43.1.2. noteikumā uzskaitītos naftas produktus un pārvadāt tos kā degvielu Arktikas ūdeņos, kas noteikti šā pielikuma 46.2. noteikumā, sākot ar 2029. gada 1. jūliju.

3. Ja iepriekšējās darbībās šā pielikuma 43.1.2. noteikumā uzskaitītie naftas produkti ir izmantoti un pārvadāti kā degviela, tvertņu un cauruļvadu tīrīšana vai skalošana nav nepieciešama.

4. Neatkarīgi no šā noteikuma 1. un 2. punkta prasībām šīs konvencijas Puses administrācija, kuras krasta līnija robežojas ar Arktikas ūdeņiem, var uz laiku atbrīvot no šā noteikuma 1. punkta prasībām kuģus, kas kuģo ar šīs Puses karogu, kad tie tiek ekspluatēti ūdeņos, kuri ir pakļauti šīs Puses suverenitātei vai jurisdikcijai, ievērojot vadlīnijas, kas jāizstrādā Organizācijai. Neviens atbrīvojums, kas ir piešķirts, pamatojoties uz šo punktu, nav piemērojams 2029. gada 1. jūlijā vai pēc šā datuma.

5. Šīs konvencijas Puses administrācija, kas atļauj šā noteikuma 4. punkta piemērošanu, dara zināmu atbrīvojumā iekļauto informāciju Organizācijai, lai tā varētu to izplatīt šīs konvencijas Pusēm zināšanai un, ja nepieciešams, attiecīgai rīcībai.”